Der var ni, der var otte, der var syv, der var seks - og da Dansk Folkeparti i sidste uge offentliggjorde listen over folketingskandidater i Nordjylland, var der fem tilbage. Nu bliver de til fire. Byrådsmedlem Ib Poulsen fra Thisted, der tidligere har siddet i Folketinget, har meddelt, at han trækker sig fra listen ved det kommende folketingsvalg. Han anfører “personlige grunde” som årsag og har ikke tænkt sig at følge en række andre DF-kandidater ud af partiet. Der er ni opstillingskredse i Nordjyllands Storkreds, men en kandidat kan godt kandidere i flere kredse. Vælgerne kan, uanset hvilken af de ni kredse de bor i, sætte kryds ved enhver af storkredsens kandidater. Tæt på spærregrænsen Blandt de fire der vil stå på stemmesedlen i Nordjylland, er to forhenværende folketingsmedlemmer, nemlig Morten Marinus og Christian Langballe. Derudover er Carsten Ullman Andersen og Nana Harring DF-kandidater. Ved det seneste folketingsvalg - i 2019 - satte næsten hver tiende vælger i Nordjylland kryds ved Dansk Folkeparti. 34.734 nordjyder, svarende til 9,5 procent, stemte på partiet. I flere af de seneste meningsmålinger står partiet efter de seneste måneders turbulens til et resultat tæt på spærregrænsen på to procent.
Forhenværende folketingsmedlem vil alligevel ikke kandidere ved folketingsvalget.